次韻館中諸公游慈雲寺
作者：韓駒
朝代：宋

paragraphs: 嘉蔬隨客庖，香飯出僧甑。
聊爲一飽謀，未暇談禪病。
二公當代豪，詞林氣方盛。
五言謹詩律，百罰嚴酒令。
樂與同舍郎，共此給園浄。
想像斜川游，何如舞雩詠。
甘瓜自雍丘，肥芡來新鄭。
肴果各有攜，笑我室懸磬。
陋質謝不往，實愧瓊瑤映。
人生一車足，那須富千乘。
有興驅短轅，寧辭沮洳徑。
及時速行樂，莫待苦脚脛。
炎暑忽已闌，當念時難更。